ગુજરાત વિધાનસભાના નવા અધ્યક્ષ પદે વડોદરા રાવપુરાના ભાજપના ધારાસભ્ય રાજેન્દ્રભાઈ ત્રિવેદીનું નામ લગભગ નક્કી મનાય છે. ગત સરકારમાં તેમને રાજ્યકક્ષાના મંત્રી બનાવાયા હતા. આ વખતે ગત વિધાનસભાના અધ્યક્ષ રમણલાલ વોરા ચૂંટણીમાં પરાજિત થતાં, આ વખતની વિધાનસભામાં કોને અધ્યક્ષ બનાવવા તે પ્રશ્ન ઊભો થયો હતો પરંતુ વ્યવસાયે એડવોકેટ અને તમામને માન્ય હોય તેવા સરળ ધારાસભ્ય મનાતા રાજેન્દ્રભાઈ ત્રિવેદીને જ વિધાનસભાનું અધ્યક્ષ પદ અપાશે, તે નવી સરકાર અસ્તિત્વમાં આવી ત્યારથી જ નક્કી મનાતું હતું. જોકે, તેની સત્તાવાર ઘોષણા હજુ થઈ નથી. ૧૯મીએ વિધાનસભાનું બજેટ સત્ર મળે તે પહેલાં અધ્યક્ષની ચૂંટણી માટેનું ફોર્મ ભરાશે ત્યારે ભાજપ તરફથી વિધાનસભાના અધ્યક્ષ પદ માટે રાજેન્દ્રભાઈ ત્રિવેદી ફોર્મ ભરશે એમ જાણવા મળ્યું છે.